CELEX: 52015PC0375
Language: fi
Date: 2015-07-31
Title: Ehdotus NEUVOSTON PÄÄTÖS Euroopan unionin kannasta Euroopan unionin ja Armenian tasavallan välisen viisumien myöntämisen helpottamista koskevan sopimuksen mukaisesti perustetun sekakomitean päätökseen sekakomitean työjärjestyksen hyväksymisestä

EUROOPAN KOMISSIO
            Bryssel 31.7.2015
            COM(2015) 375 final
            2015/0164(NLE)
            Ehdotus
            NEUVOSTON PÄÄTÖS
            Euroopan unionin kannasta Euroopan unionin ja Armenian tasavallan välisen viisumien myöntämisen helpottamista koskevan sopimuksen mukaisesti perustetun sekakomitean päätökseen sekakomitean työjärjestyksen hyväksymisestä 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Viisumien myöntämisen helpottamisesta tehty Euroopan unionin ja Armenian välinen sopimus tuli voimaan 1. tammikuuta 2014. Sopimuksessa vahvistettiin vastavuoroisuuden pohjalta oikeudellisesti sitovia oikeuksia ja velvoitteita viisumien myöntämismenettelyjen helpottamiseksi Armenian kansalaisten kannalta. Sopimuksen 12 artiklalla perustettiin sekakomitea, jonka tehtävänä on valvoa sopimuksen täytäntöönpanoa. Artiklan 4 kohdan mukaan komitea hyväksyy työjärjestyksensä.
            
            
               Työjärjestyksessä määritellään komitean työn ja sen kokousten käytännön järjestelyt.
            
            
               2.INTRESSITAHOJEN KUULEMISEN JA VAIKUTUSTEN ARVIOINNIN TULOKSET
            
            
               Työjärjestyksestä, joka on liitetty tähän ehdotukseen neuvoston päätökseksi, sovittiin Armenian edustajien kanssa komitean ensimmäisessä kokouksessa. Marraskuun 10. päivänä 2014 komissio kuuli virallisesti viisumityöryhmää EU:n ja Armenian välisen viisumien myöntämisen helpottamista käsittelevän sekakomitean työjärjestyksen luonnoksesta, eikä työryhmällä ollut huomautuksia asiaan. Työjärjestyksen tekstiä valmistellessa pohjana käytettiin samaan tarkoitukseen laadittuja aiempia asiakirjoja, jotka komissio on jo hyväksynyt muiden voimassa olevien EU:n viisumien myöntämisen helpottamista koskevien sopimusten osalta (erityisesti koskien Venäjää, Ukrainaa, Moldovaa ja Georgiaa).
            
            
            
               3. TALOUDELLISET JA TALOUSARVIOVAIKUTUKSET
            
            
               Tämä ehdotus ei vaikuta EU:n talousarvioon.
            
            
               2015/0164 (NLE)
            
            
               Ehdotus
            
            
               NEUVOSTON PÄÄTÖS
            
            
               Euroopan unionin kannasta Euroopan unionin ja Armenian tasavallan välisen viisumien myöntämisen helpottamista koskevan sopimuksen mukaisesti perustetun sekakomitean päätökseen sekakomitean työjärjestyksen hyväksymisestä 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 9 kohdan kanssa,
            
            
               ottaa huomioon viisumien myöntämisen helpottamista koskevan sopimuksen tekemisestä Euroopan unionin ja Armenian tasavallan välillä 22 päivänä lokakuuta 2013 annetun neuvoston päätöksen 2013/628/EU
                  1
               ,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Euroopan unionin ja Armenian tasavallan välinen sopimus viisumien myöntämisen helpottamisesta
                  2
               , jäljempänä ’sopimus’, tuli voimaan 1 päivänä tammikuuta 2014.
            
         
         
            
               (2)Sopimuksen 12 artiklassa määrätään sekakomitean, jäljempänä ’komitea’, perustamisesta.
            
            
               (3)Sopimuksen 12 artiklan 4 kohdassa määrätään, että komitea vahvistaa työjärjestyksensä. 
            
            
               (4)Sen vuoksi on aiheellista määrittää unionin kanta työjärjestykseen, jonka komitea hyväksyy,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               1. Euroopan unionin kanta Euroopan unionin ja Armenian välisen viisumien myöntämisen helpottamista koskevan sopimuksen 12 artiklalla perustetun komitean työjärjestyksen hyväksymiseen on tämän päätöksen liitteenä oleva luonnos sekakomitean päätökseksi.
            
            
               2. Unionin edustajat sekakomiteassa voivat sopia päätösluonnokseen tehtävistä vähäisistä teknisistä korjauksista ilman uutta neuvoston päätöstä.
            
            
               2 artikla
            
            
               Tämä päätös tulee voimaan päivänä, jona se julkaistaan Euroopan unionin virallisessa lehdessä.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 289, 31.10.2013, s. 1.
               
               
                  
                     (2)
                  EUVL L 289, 31.10.2013, s. 2.
               
            
      
    ---documentbreak--- 
      
         
               EUROOPAN KOMISSIO
            Bryssel 31.7.2015
            COM(2015) 375 final
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan unionin kannasta Euroopan unionin ja Armenian tasavallan välisen viisumien myöntämisen helpottamista koskevan sopimuksen mukaisesti perustetun sekakomitean päätökseen sekakomitean työjärjestyksen hyväksymisestä
            
               
         
         
            
               LIITE
            
            
               VIISUMIEN MYÖNTÄMISEN HELPOTTAMISTA KOSKEVALLA EUROOPAN UNIONIN JA ARMENIAN TASAVALLAN VÄLISELLÄ SOPIMUKSELLA PERUSTETUN VIISUMIEN MYÖNTÄMISEN HELPOTTAMISTA KÄSITTELEVÄN SEKAKOMITEAN PÄÄTÖS N:o .../2015/
            
            
               annettu …… 2015
            
            
               sekakomitean työjärjestyksen hyväksymisestä
            
            
               (…/…/…)
            
            
            
               KOMITEA, joka
            
            
               ottaa huomioon Euroopan unionin ja Armenian tasavallan välisen sopimuksen viisumien myöntämisen helpottamisesta, jäljempänä ’sopimus’, ja erityisesti sen 12 artiklan 4 kohdan,
            
            
               sekä katsoo, että kyseinen sopimus tuli voimaan 1 päivänä tammikuuta 2014,
            
            
               ON PÄÄTTÄNYT HYVÄKSYÄ SEURAAVAN TYÖJÄRJESTYKSEN:
            
            
               1 artikla
            
            
               Puheenjohtaja
            
            
               Euroopan unionin edustaja ja Armenian tasavallan edustaja toimivat yhdessä viisumien myöntämisen helpottamista käsittelevän sekakomitean (jäljempänä ’sekakomitea’) puheenjohtajina.
            
            
               2 artikla
            
            
               Sekakomitean tehtävät
            
            
               (1)Sopimuksen 12 artiklan 2 kohdan mukaisesti sekakomitean tehtävänä on erityisesti:
            
            
               a)valvoa sopimuksen täytäntöönpanoa;
            
            
               b)ehdottaa sopimukseen muutoksia tai lisäyksiä;
            
            
               c)ratkaista kiistoja, jotka johtuvat sopimuksen määräysten tulkinnasta tai soveltamisesta.
            
         
         
            
               (2)Sekakomitea voi sopia suosituksista, jotka sisältävät ohjeita tai parhaita käytäntöjä sopimuksen täytäntöönpanon edistämiseksi.
            
            
               3 artikla
            
            
               Kokoukset
            
            
               (1)Sekakomitea kokoontuu aina tarvittaessa osapuolten pyynnöstä ja vähintään kerran vuodessa.
            
            
               (2)Osapuolet vuorottelevat kokouksen järjestäjinä, ellei toisin sovita. 
            
            
               (3)Puheenjohtajat kutsuvat sekakomitean kokoukset koolle. 
            
            
               (4)Puheenjohtajat vahvistavat kokouksen päivämäärän ja toimittavat toisilleen tarvittavat asiakirjat kokouksen valmistelun kannalta riittävän aikaisin eli, jos mahdollista, neljätoista päivää ennen kokousta.
            
            
               (5)Kokouksen järjestävä osapuoli huolehtii logistisista järjestelyistä.
            
            
               4 artikla
            
            
               Valtuuskunnat
            
            
               (1)Osapuolet ilmoittavat toisilleen valtuuskuntiensa suunnitellun kokoonpanon viimeistään seitsemän päivää ennen kokousta. 
            
            
               (2)Euroopan unionia edustaa Euroopan komissio jäsenvaltioiden asiantuntijoiden avustamana.
            
            
               5 artikla
            
            
               Kokousten esityslistat
            
            
               (1)Puheenjohtajat laativat kutakin kokousta varten alustavan esityslistan viimeistään neljätoista päivää ennen kokousta. Alustavassa esityslistassa mainitaan asiat, joiden esityslistalle sisällyttämistä koskevan pyynnön jompikumpi puheenjohtaja on saanut viimeistään neljätoista päivää ennen kokousta.
            
            
               (2)Kumpikin osapuoli voi toisen osapuolen suostumuksella lisätä asioita alustavalle esityslistalle milloin tahansa ennen kokousta. Asioiden lisäämistä alustavalle esityslistalle on pyydettävä kirjallisesti, ja pyynnöt on otettava huomioon mahdollisuuksien mukaan. 
            
            
               (3)Puheenjohtajat hyväksyvät lopullisen esityslistan kunkin kokouksen alussa. Jos osapuolet niin sopivat, esityslistalle voidaan ottaa alustavan esityslistan ulkopuolelta jokin asia, jota käsitellään mahdollisuuksien mukaan.
            
            
               6 artikla
            
            
               Kokousten pöytäkirjat
            
            
               (1)Kokouksen isäntänä toiminut puheenjohtaja laatii pöytäkirjan luonnoksen mahdollisimman pian.
            
         
         
            
               (2)Pöytäkirjassa on yleensä mainittava kustakin esityslistan kohdasta
            
            
               a)sekakomitealle toimitetut asiakirjat;
            
            
               b)lausunnot, joiden mukaan ottamista osapuoli on pyytänyt; sekä
            
            
               c)tietystä asiasta tehdyt päätökset, päätelmät ja annetut suositukset.
            
            
               (3)Pöytäkirjassa on myös ilmoitettava kummankin kokoukseen osallistuneen valtuuskunnan jäsenet sekä kunkin jäsenen edustama ministeriö, virasto tai toimielin.
            
            
               (4)Sekakomitea hyväksyy pöytäkirjan seuraavassa kokouksessaan.
            
            
               7 artikla
            
            
               Sekakomitean päätökset ja suositukset
            
            
               (1)Sekakomitea tekee päätökset yksimielisesti.
            
            
               (2)Komitean päätösten nimenä on ”päätös”, jonka jäljessä on järjestysnumero ja aihe. Lisäksi on ilmoitettava päätöksen voimaantulopäivä. Päätösten allekirjoittajia ovat osapuolten puolesta toimimaan valtuutetut sekakomitean edustajat. Päätökset laaditaan kahtena kappaleena, jotka molemmat ovat yhtä todistusvoimaisia.
            
            
               (3)Sekakomitean suosituksiin sovelletaan 1 ja 2 kohtaa soveltuvin osin.
            
            
               8 artikla
            
            
               Kulut
            
            
               (1)Kumpikin osapuoli vastaa sille sekakomitean kokouksiin osallistumisesta aiheutuvista kuluista, kuten henkilöstö-, matka- ja oleskelukuluista sekä posti- ja televiestintäkuluista.
            
            
               (2)Kokousten järjestämisestä aiheutuvista muista kuluista vastaa tavallisesti kokouksen isäntänä toimiva osapuoli.
            
            
            
               9 artikla
            
            
               Hallinnolliset menettelyt
            
            
               (1)Sekakomitean kokoukset eivät ole julkisia, ellei toisin päätetä.
            
            
               (2)Sekakomitean pöytäkirjoja ja muita asiakirjoja on käsiteltävä luottamuksellisesti.
            
         
         
            
               (3)Puheenjohtajien yhteisellä sopimuksella voidaan kokouksiin kutsua osanottajia, jotka eivät ole osapuolten tai jäsenvaltioiden virkamiehiä, ja näitä koskevat samat luottamuksellisuusvaatimukset.
            
            
               (4)Osapuolet voivat järjestää lyhyitä tiedotustilaisuuksia tai tiedottaa muulla tavoin sekakomitean kokouksista asiasta kiinnostuneelle yleisölle.
            
            
               Euroopan unionin puolesta
                     Armenian tasavallan puolesta
            
            
               EU:N JA ARMENIAN TASAVALLAN VÄLISTÄ VIISUMIEN MYÖNTÄMISEN HELPOTTAMISTA KOSKEVAA SOPIMUSTA HALLINNOIVAN SEKAKOMITEAN TYÖJÄRJESTYKSEEN LIITETTY YHTEINEN JULISTUS
            
            
               Sopimuksen jatkuvan, yhdenmukaisen ja moitteettoman täytäntöönpanon varmistamiseksi Armenian tasavalta, Euroopan komissio ja jäsenvaltiot pitävät sekakomitean virallisten kokousten välillä yhteyttä epävirallisesti kiireellisten kysymysten ratkaisemiseksi. Sekakomitean seuraavassa kokouksessa tehdään selkoa näistä kysymyksistä ja epävirallisesta yhteydenpidosta.